Drie sterf by Lochvaal toe ses voertuie botsRook van ‘n veldbrand het vermoedelik tot die ongeluk bygedra. (Foto: ER24) Drie mense is dood en minstens 14 beseer toe ses voertuie Sondagmiddag op die N1 naby Lochvaal gebots het. Russel Meiring, woordvoerder van ER24, sê paramedici was omstreeks 15:40 op die toneel. Verskeie voertuie het op die hoofweg gestaan en talle mense het op die toneel rondgeloop. By nadere ondersoek het paramedici ŉ ouerige paar en ŉ man roerloos in een van die voertuie gesien lê. Al drie van hulle het egter reeds aan hulle beserings beswyk. “Sowat 14 ander pasiënte is op die toneel versorg. ŉ Ma was in ŉ bedenklike toestand, terwyl haar dogters van onderskeidelik 11 en 14 ligte beserings opgedoen het.” Volgens Meiring is die ma op die toneel behandel voordat sy na ŉ hospitaal gevlieg is. Die ander pasiënte is met ambulanse na verskillende hospitale geneem. Rook van ŉ nabygeleë veldbrand wat sigbaarheid bemoeilik het, het glo tot die botsing bygedra. Die plaaslike owerhede was op die toneel vir verdere ondersoek.